My Vrydag het afgeskop met … | Maryke van Rensburg
← Partykeer weet die Universe net …
Bobotie Frikkadelle →
My Vrydag het afgeskop met …
'n Heerlike kuier by 'n vriendin wat ek op Facebook ontmoet het 'n paar jaar terug. Ons het al 'n lekker groepie op Skype gevorm waar ons land en sand gesels, galbraak en heerlik giggel oor allerdaagse gebeurlikhede. I het mos nog nie 'n GPS nie, en moes myself verlaat op Google Maps se 'Get Directions' uitdruk, maar ek moet erken, in die aand werk dit nie so lekker nie.
Ek het twee keer om Cresta gery voor ek haar maar gebel het om my eerder te kom haal. Gelukkig is sy die dierbaarheid van self en het nie gehuiwer om my te lei na haar veilige hawe nie.
Vroeg die volgende oggend val ek en jongste in die pad sodat ons my nuutgevonde niggie kan ontmoet. En toe ontpop die mannetjie in 'n navigator van 'n ander wêreld! Ek het so lekker saam met hom gekuier.
Mens bly tog maar half op mens se senuwees as mens nuwe mense gaan ontmoet. Maar toe ek my niggie se arms om my voel, toe verdwyn die senuweeagtigheid soos mis voor die môreson. Sy is so 'n sagte, dierbare mens. Sy het haar hart en haar huis vir my oopgemaak en ek wou sommer daar intrek en bly 🙂 – maar ek sal dit nie aan haar doen nie!
Dit was die vorige dag haar man se verjaarsdag. Wat 'n dierbare mens is hy nie! Vir hom was ek sy grootste geskenk en dit was sy eie woorde. Hulle seun is vriendelik en 'n meer hulpvaardige mens het ek nog nooit teëgekom nie. Hy is 'n ontluikende fotograaf en binnekort (As jy hier lees Pieter-Charles … ek wag vir die foto's) gaan ek die foto's hier opsit!
Hulle is vir my so 'n pragtige en hegte gesin. Ek dink sulke gesinne is maar yl gesaai.
Ons kuiertjie was kort, maar met die belofte dat ek weer gaan terugkom later die middag, het ek en jongste (onder begeleiding van my niggie-hulle) die pad gevat na Moreleta Park waar ek my dogter se ouma en haar ma se vriendin gaan ontmoet het.
Ek kan maar net sê dat die Here my geseën het deurdat hy haar in die hande van hierdie mense geplaas het. Ek – en sy – kon vir niks anders gevra het nie!
Die ouma het my styf vasgehou en bedank dat ek haar vir hulle gegee het. En eintlik weet ek dat dit ek is wat dankbaar moet wees en glo my, ek is.
Daarna het ek vir jongste gaan aflaai by Menlyn terwyl ek die kombuistee gaan bywoon het. Ek het nooit in my wildste drome ooit gedink dat ek my dogter se Kombuistee sou bywoon nie (ag en kan julle glo, daar spel ek haar naam verkeerd op die kaartjie), maar ek glo ek is vergewe want die oomblik was net te groot!
Ek en sy 🙂 Ag herder sy is so pragtig!
Sy het baie persente gekry maar ek gun myself so 'n tikkie selfsug deurdat ek nou net 'n foto gaan wys waar sy my geskenkie oopmaak … sorry 🙂
Hier maak sy my persentjie oop met die kaartjie met die verkeerd gespelde naam *bloos*
Hier is sy met haar ouma.
Kyk tog ouma se mooi vel en mooi glimlag!
En hier is 'n klein aapstert wat ook graag 'n ou persentjie wou gehad het!
Ek soek ook so ene!! Sy't veral van die gift voucher van Woolies gehou 🙂
Daar is niks meer wat ek kan sê oor my naweek – behalwe dat ek so geseënd en dankbaar gevoel het. Dit het gevoel asof die Here uiteindelik vir my smile. Ek was die hele naweek omring met 'n knus warmte en die heerlikheid van wonder!
Dankie Hannetjie (as jy hier lees) dat jy so groothartig was om my deel te maak van Hanlie se groot dag en dat jy jou hart teenoor my oopgemaak het en jou kosbaarste besitting met my deel. Ek weet dat die Here jou sal seën daarvoor want net hy weet wat vir soveel jare in my hart aangegaan het.
Ons is toe terug na niggie en haar heerlike gebak. Mensig, ek het geëet asof dit die laaste ete was! Sy kan maar bak. Die kos was uit die boonste gestoeltes! Ek en jongste is soos waffers VIP's aan hulle vriendekring voorgestel en ons het heerlik gekuier. Ek maak binnekort weer so!
Sondag het ek Hanlie se aanstaande ontmoet. Jip, ek dink hulle pas mooi en ek glo hy sal goed wees vir haar … anders … ek het gewigsvoordeel :-). Ek grap net, ek kan sien dat hulle baie lief is vir mekaar en dat hulle nog baie gelukkige jare saam gaan beleef.
Natuurlik het jongste ook sy sussie ontmoet :-). Hy was so opgewonde en ja, dit was totally awesome en ja, sy is totally mooi, en ja hy is totally impressed!
Ag en sommer 'n groot dankie vir elkeen wat hier lees. Ek weet ek gaan nou al lank aan oor die aanneem ding en die opspoor van biologiese familie, maar glo my, dit is sekerlik 'n wonderlike ervaring wat ek vir elke biologiese ouer en aangenome kind gun.
By pienkpantoffels • Posted in Algemeen,Die lewe	• Tagged aanneem,opspoor van biologiese familie
8 comments on "My Vrydag het afgeskop met …"
September 13, 2011 @ 3:41 nm
Jy blom sommer saam met jou meisiekind! Jou seun trek baie na jou!
September 13, 2011 @ 4:40 nm
Dankie dame 🙂
September 13, 2011 @ 4:04 nm
En ek sit hier met 'n reuse smile op my gesig, asof dit MY familie is. Ek is SO bly vir jou 🙂
September 13, 2011 @ 4:42 nm
September 13, 2011 @ 4:48 nm
Ag, dis tog te oulik. Die kindertjies met hulle sêgoed!
September 13, 2011 @ 4:09 nm
Ek stort sommer so dankbaar-traan vir jou!
Jy het my nou 2X laat dink aan my sus, die aapstert, en die LAG. Kyk hoe beskryf 'n ander 3-jarige aapstert dit, as hy 'n uit-die-hart-uit-lag bedoel.